అప్పుతి ఆదిగల్

**అప్పుతి అడిగల్** (**అప్పుతి అడికల్**, **అట్పుతి అడిగల్**, **అప్పుటి అడిగల్**, **అప్పూడి అడికల్**, **అప్పూతి అడికల్**, **అప్పుధి అడిగల్**, **అప్పుద్ది నాయనార్** అని కూడా పిలుస్తారు), హిందూ మతంలో శైవ శాఖలో పూజలందుకున్న ఒక నాయనార్ సన్యాసి. 63 మంది నాయనార్ల జాబితాలో ఇతను సాధారణంగా ఇరవై ఐదవ వాడిగా పరిగణించబడతాడు. అత్యంత ప్రముఖ నాయనార్లలో ఒకరైన అప్పర్, తిరునావుక్కరసర్‌కు (7వ శతాబ్దం మొదటి సగం) ఇతను సమకాలికుడిగా వర్ణించబడ్డాడు.

## జీవితం
అప్పుతి అడిగల్ జీవితాన్ని 12వ శతాబ్దానికి చెందిన సెక్కిళార్ రాసిన తమిళ గ్రంథం *[[పెరియ పురాణం]]*లో వివరించారు. ఇది 63 మంది నాయనార్ల జీవిత చరిత్రను తెలుపుతుంది.  ఇతను అప్పర్ సమకాలికుడు.

అప్పుతి అడిగల్ చోళ రాజ్యంలోని తింగలూరు గ్రామంలో జన్మించాడు. ప్రస్తుతం భారతదేశంలోని తమిళనాడు రాష్ట్రంలో తంజావూరు జిల్లాలో ఉన్న ఈ గ్రామం శైవ మత పోషకుడైన శివుడికి అంకితం చేయబడిన కైలాసనాథర్ ఆలయానికి ప్రసిద్ధి చెందింది. అప్పుతి అడిగల్ బ్రాహ్మణ కులానికి చెందినవాడు. వేద గ్రంథాలను పఠించడం అతని కుటుంబ వృత్తి. ఇతను శివుని పరమ భక్తుడు, అప్పర్ అనుచరుడు, అతను అప్పర్‌ను ఎప్పుడూ కలుసుకోనప్పటికీ అతనిని తన గురువుగా భావించాడు. ఇతను తన కొడుకులకు, ఆవులకు, తన ఇంట్లోని అన్నిటికీ అప్పర్ (తిరునావుక్కరసర్) పేరు మీద "తిరునావుక్కరసు" అని పేరు పెట్టాడు. ఇతను అప్పర్‌ను పూజించాడు, శివ భక్తుల కోసం విశ్రాంతి గృహాలు, నీటి చలివేంద్రాలు ఏర్పాటు చేసి, చెరువులు తవ్వించి వాటికి అప్పర్ పేరు పెట్టాడు.

ఒకసారి అప్పర్, తిరుభువనం లోని శివాలయంలో పూజలు చేసిన తరువాత సమీపంలోని శివాలయాలను దర్శించాలని నిర్ణయించుకుని తింగలూరు చేరుకున్నాడు. దాహంతో ఒక నీటి చలివేంద్రం వద్దకు వెళ్ళిన అతనికి అక్కడ అంతటా "తిరునావుక్కరసర్" అని తన సొంత పేరు రాసి ఉండటం కనిపించింది. విచారించగా, తోటి యాత్రికులు అది అప్పుతి అడిగల్ పని అని అతనికి తెలియజేశారు.

అప్పర్ అప్పుతి అడిగల్ ఇంటికి వెళ్ళాడు, ఇంటి యజమాని అతనిని శివ భక్తుడిగా స్వాగతించాడు. అప్పుతి అడిగల్ అప్పర్‌కు నమస్కరించకముందే, అప్పర్ అతనికి సాష్టాంగ నమస్కారం చేశాడు. అతిథి అప్పుతి అడిగల్‌ను నీటి చలివేంద్రానికి తన పేరు కాకుండా మరొకరి పేరు ఎందుకు పెట్టాడో కారణం అడిగాడు. తన గురువు పేరును "సాధారణంగా ప్రస్తావించడం" అప్పుతికి కోపం తెప్పించింది. అతను అతిథిపై అరిచాడు, అతనికి అప్పర్ గొప్పదనం గురించి తెలియదా అని అడిగి తన గురువు కీర్తిని గానం చేశాడు. చివరగా, అతను అతిథిని అతని గుర్తింపు అడిగాడు. వినయపూర్వకమైన అతిథి తాను తప్పుగా మరొక మతంలోకి మారిన భక్తుడినని, శివునిచే కడుపునొప్పి నయం అయిన తర్వాత తిరిగి శైవ మతానికి వచ్చానని సూచించాడు. ఆ వర్ణన ద్వారా అప్పుతి తన అతిథి తన గురువు అప్పర్ అని గ్రహించాడు.

అప్పుతి అడిగల్ తన గురువు పాదాలపై పడి పూజించాడు. ఇతను తన కుటుంబంతో కలిసి అప్పర్ పాదాలను కడిగాడు, పవిత్ర జలాన్ని తనపై, తన బంధువులపై చల్లుకున్నాడు. అప్పర్‌ను ఇంట్లో భోజనం చేయమని కోరాడు; అప్పర్ అంగీకరించాడు. అప్పుతి భార్య వివిధ వంటకాలను వండుతుండగా, పెద్ద కొడుకు ("పెద్ద తిరునావుక్కరసు" అని పిలుస్తారు) అతిథి కోసం అరటి ఆకు తీసుకురావడానికి తోటలోకి పరుగెత్తాడు (తమిళనాడులో సాంప్రదాయకంగా భోజనం అరటి ఆకుపై వడ్డిస్తారు). తోటలో అతన్ని పాము కరిచింది. విందుకు ఆలస్యం కాకుండా ఉండటానికి ఆ బాలుడు విషం ఎక్కకముందే అరటి ఆకుతో ఇంట్లోకి పరుగెత్తాడు. ఆకును తల్లిదండ్రులకు అందిస్తూ కుప్పకూలిపోయాడు. తమ కొడుకు విషం వల్ల చనిపోయాడని తల్లిదండ్రులు గ్రహించారు.

తమ గురువు భోజనానికి ఆలస్యం చేయకూడదని, అప్పుతి, అతని భార్య మృతదేహాన్ని దాచిపెట్టి అప్పర్‌కు భోజనం వడ్డించారు. భోజనానికి ముందు, అప్పర్ ఆ కుటుంబాన్ని ఆశీర్వదించాడు, కుటుంబానికి పవిత్రమైన విభూతిని సమర్పించాలనుకున్నాడు. దానిని స్వీకరించడానికి పెద్ద కొడుకును పిలిచాడు; కొడుకు మరణం గురించి ప్రస్తావించకుండా అతను అందుబాటులో లేడని అప్పుతి చెప్పాడు. చివరగా, మరింత విచారించగా అప్పుతి అప్పర్‌కు నిజం వెల్లడించాడు. భయపడిన అప్పర్ ఒండ్రు కోలం తేవారం శ్లోకంతో శివుడిని ప్రార్థించాడు. బాలుడు బతికాడు. ఊరంతా సంతోషించగా, నిరాశకు గురైన తల్లిదండ్రులు భోజనం ఆలస్యం చేసినందుకు అప్పర్‌కు క్షమాపణలు చెప్పారు. అప్పర్ అప్పుతి, అతని పిల్లలతో కలిసి భోజనం చేశాడు. అప్పర్ తిరుభువనం తిరిగి వచ్చే ముందు కొన్ని రోజులు అప్పుతి అడిగల్ ఇంట్లో నివసించాడు. తిరుభువనంలో, అప్పర్ తన ఆతిథ్యమిచ్చిన వ్యక్తి గౌరవార్థం ఒక శ్లోకాన్ని రచించాడు. అప్పర్‌కు సేవ చేయడం ద్వారా అప్పుతి అడిగల్ శివుని అనుగ్రహం పొందాడని చెబుతారు. *పెరియ పురాణం* మొత్తం కుటుంబ భక్తిని కూడా ప్రశంసిస్తుంది.

## స్మరణ
thumb|తమిళనాడులోని అనేక శివాలయాలలో నాయనార్ల చిత్రాలు కనిపిస్తాయి.
అత్యంత ప్రముఖ నాయనార్లలో ఒకరైన సుందరార్ (8వ శతాబ్దం) నాయనార్ సన్యాసులను కీర్తించే *తిరుతొండ తొగై* గీతంలో అప్పుతి అడిగల్‌ను ఆరాధిస్తాడు, అతనిని "రాజకుమారుడు అప్పుతి" అని కీర్తిస్తాడు. తిరుభువనంలో రచించిన ఒక పద్యంలో అప్పర్ అప్పుతి అడిగల్‌ను ప్రశంసించాడు.

అతని స్వగ్రామమైన తింగలూర్‌లోని కైలాసనాథర్ ఆలయంలో అప్పుతి అడిగల్, అతని కుటుంబ సభ్యుల చిత్రాలను పూజిస్తారు.

చంద్రుడు శతభిష నక్షత్రం ప్రవేశించినప్పుడు తమిళ నెల అయిన తైలో అప్పుతి అడిగల్‌ను పూజిస్తారు. ఇతను గుండుతో, చేతులు జోడించి (చూడండి అంజలి ముద్ర) ఉన్నట్లుగా చిత్రీకరించబడ్డాడు. 63 మంది నాయనార్లలో భాగంగా ఇతను సామూహిక ఆరాధనను అందుకుంటాడు. ఇతని విగ్రహాలు, పనుల సంక్షిప్త కథనాలు తమిళనాడులోని అనేక శివాలయాలలో కనిపిస్తాయి. పండుగలలో వారి చిత్రాలను ఊరేగింపుగా తీసుకువెళతారు.

## మూలాలు

వర్గం:నాయనార్లు
వర్గం:చోళ కవులు